*****

ΚΑΝΟΝΙΣΜΟΣ (ΕΟΚ) αριθ. 2266/84 ΤΗΣ ΕΠΙΤΡΟΠΗΣ

της 31ης Ιουλίου 1984

περί καθορισμού των τιμών αγοράς στην παρέμβαση σφαγίων, ημισφαγίων, εμπροσθίων τεταρτημορίων και οπισθίων τεταρτημορίων στον τομέα του βοείου κρέατος, που ισχύουν από τις 20 Αυγούστου 1984, και περί καταργήσεως του κανονισμού (ΕΟΚ) αριθ. 1222/84

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως των αγορών στον τομέα του βοείου κρέατος (1), όπως τροποποιήθηκε τελευταία από την πράξη προσχώρησης της Ελλάδας, και ιδίως το άρθρο 6 παράγραφος 5 στοιχείο γ),

τον κανονισμό (ΕΟΚ) αριθ. 868/84 του Συμβουλίου της 31ης Μαρτίου 1984 περί καθορισμού, για την περίοδο εμπορίας 1984/85, της τιμής προσανατολισμού και της τιμής παρέμβασης των χονδρών βοειδών (2), και ιδίως το άρθρο 3 σημείο 4,

Εκτιμώντας:

ότι, σύμφωνα με τις διατάξεις του κανονισμού (ΕΟΚ) αριθ. 1302/73 του Συμβουλίου της 15ης Μαΐου 1973 περί καθορισμού των γενικών κανόνων στην παρέμβαση στον τομέα του βοείου κρέατος (3), οι ποιότητες και οι παρουσιάσεις των προϊόντων που αποτελούν αντικείμενο αγορών πρέπει να καθορίζονται λαμβάνοντας υπόψη, αφενός, την αναγκαιότητα διασφαλίσεως αποτελεσματικής στηρίξεως της αγοράς και ισορροπίας μεταξύ της εν λόγω αγοράς και εκείνης των ανταγωνιστικών ζωικών παραγωγών και, αφετέρου, τις χρηματοδοτικές ευθύνες που ανήκουν στην Κοινότητα επί του θέματος·

ότι, λαμβανομένης υπόψη της κατάστασης της αγοράς που διαπιστώνεται στον τομέα του βοείου κρέατος, και των ανησυχητικών προβλέψεων, ιδίως, εκ του γεγονότος των συνεπειών που αναμένονται από τα λαμβανόμενα μέτρα για τον έλεγχο της αγοράς των γαλακτοκομικών προϊόντων, πρέπει να προβλεφθεί η δυνατότητα για τους παραγωγούς να φέρουν στην παρέμβαση τα σφάγια, ημισφάγια, εμπρόσθια και οπίσθια τεταρτημόρια ορισμένων ποιοτήτων χονδρών βοοειδών·

ότι, με τον κανονισμό (ΕΟΚ) αιρθ. 869/84 της 31ης Μαρτίου 1984 (4), το Συμβούλιο αποφάσισε δοκιμαστικά και για μια περίοδο τριών ετών την εφαρμογή της κοινοτικής κλίμακας κατάταξης των σφαγίων των χονδρών βοοειδών που καταρτίστηκε από τον κανονισμό (ΕΟΚ) αριθ. 1208/81 (5) για την εφαρμογή των μέτρων παρέμβασης· ότι, συνεπώς, οι κατηγορίες και οι ποιότητες των προϊόντων που μπορούν να αποτελέσουν αντικείμενο αγοράς από τους οργανισμούς παρέμβασης πρέπει να καθοριστούν με βάση των ανωτέρω κλίμακα·

ότι για καθεμία από τις ποιότητες είναι σκόπιμο να περιοριστούν τα ανώτατα και κατώτατα όρια στο εσωτερικό των οποίων τα κράτη μέλη μπορούν να κατανείμουν τις τιμές αγοράς για να λάβουν υπόψη τις υποδιαιρέσεις των κατηγοριών που εφαρμόζουν σε εφαρμογή του άρθρου 3 παράγραφος 3 του κανονισμού (ΕΟΚ) αριθ. 1208/81·

ότι η συνδυασμένη παρουσίαση του εμπροσθίου τεταρτημορίου και του οπισθίου τεταρτημορίου το οποίο προέρχεται από το ίδιο ημιμόριο σφαγίου διευκολύνει τους ελέγχους του οργανισμού παρέμβασης σχετικά με την τήρηση των προδιαγραφών σε θέματα ποιότητας και κατατάξεως των παρουσιάσεων του κρέατος· ότι υπάρχει λόγος να προβλεφθεί η δυνατότητα για τους οργανισμούς παρέμβασης να ζητήσουν με έναν τέτοιο στόχο τη συνδυασμένη παρουσίαση των δύο ημιμορίων·

ότι υπάρχει λόγος να καταργηθεί ο κανονισμός (ΕΟΚ) αριθ. 1222/84 της Επιτροπής της 2ας Μαΐου 1984 περί καθορισμού των τιμών αγοράς στην παρέμβαση των εμπροσθίων τεταρτημορίων στον τομέα του βοείου κρέατος που ισχύουν από τις 14 Μαΐου 1984 (6)·

ότι η Επιτροπή Διαχειρίσεως Βοείου Κρέατος δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από τις 20 Αυγούστου 1984 οι οργανισμοί παρέμβασης αγοράζουν τα σφάγια, ημισφάγια, εμπρόσθια και οπίσθια τεταρτημόρια, ορισμένων ποιοτήτων χονδρών βοοειδών που προσφέρονται υπό τους όρους που καθορίζονται στον κανονισμό (ΕΟΚ) αριθ. 2226/78 (7), σε τιμές που καθορίζονται για κάθε προϊόν στο παράρτημα.

2. Οι τιμές αγοράς για κάθε ποιότητα, που αναφέρονται στην παράγραφο 1, μπορούν να προσαυξηθούν εντός μεγίστου ορίου 2 ECU , ή να μειωθούν κατά ένα ανώτατο όριο 5 ECU, για να ληφθεί υπόψη η δυνατότητα υποδιαιρέσεως καθεμίας από τις κατηγορίες της κοινοτικής κλίμακας που αναφέρεται στο άρθρο 3 παράγραφος 3 του κανονισμού (ΕΟΚ) αριθ. 1208/81.

3. Τα κράτη μέλη που προβαίνουν στην υποδιαίρεση των κατηγοριών που αναφέρονται στην παράγραφο 2 εξουσιοδοτούνται να περιορίσουν τις αγορές στην παρέμβαση σε ορισμένες από αυτές τις κατηγορίες.

4. Μπορούν να αποτελέσουν αντικείμενο αγορών στην παρέμβαση, σύμφωνα με τους όρους που αναφέρονται ανωτέρω, μόνο κρέατα που προέρχονται από άρρενα ζώα.

5. Όσον αφορά την αγορά τεταρτημορίων μετά από αίτηση του οργανισμού παρέμβασης, ο οικονομικός παράγων παρουσιάζει στον τελευταίο, μαζί με το τεταρτημόριο που είχε προσφέρει προηγουμένως, το άλλο τεταρτημόριο που προέρχεται από το ίδιο ημιμόριο σφαγίου.

Άρθρο 2

Ο κανονισμός (ΕΟΚ) αριθ. 1222/84 καταργείται από τις 20 Αυγούστου 1984.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Ιουλίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 90 της 1. 4. 1984, σ. 30.

(3) ΕΕ αριθ. L 132 της 15. 5. 1973, σ. 3.

(4) ΕΕ αριθ. L 90 της 1. 4. 1984, σ. 32.

(5) ΕΕ αριθ. L 123 της 7. 5. 1981, σ. 3.

(6) ΕΕ αριθ. L 117 της 3. 5. 1984, σ. 25.

(7) ΕΕ αριθ. L 261 της 26. 9. 1978, σ. 5.